HVIDR-a Grada Zagreba, uz potporu drugih braniteljskih i stradalničkih udruga iz Domovinskog rata, organizirala je prosvjednu šetnju i skup pod nazivom "1991. borba za slobodnu državu, 2016. borba za slobodu govora" u znak potpore televiziji Z1.

Prosvjednici su točno u podne krenuli u prosvjednu šetnju ispred braniteljskog šatora u Savskoj ulici, a završili je kod zgrade u kojoj se nalazi Agencija za elektroničke medije u Jagićevoj ulici. ZET je na svojim stranicama izvijestio da je zbog kretanja prosvjedne kolone 20-ak minuta bio prekinut tramvajski promet Savskom cestom, a zbog prosvjedne kolone Vodnikovom i Jukićevom ulicom oko sat vremena su tramvaji linije 2 vozili preko Trga bana Josipa Jelačića

Prosvjednoj povorci pridružio se i potpredsjednik Sabora i predsjednik HSP-a AS Ivan Tepeš. U koloni su, između ostalih, bili Đuro Glogoški, Božidar Alić i Velimir Bujanec, piše RTL. Glogoški je u govoru okupljenima prosvjed nazvao "jednim načinom borbe za društvo".

– Podupirem ovaj skup zato što je očito u Hrvatskoj na djelu ponovno uvođenje verbalnog delikta. Dvostruka su mjerila. Kada netko na privatnoj Z1 televiziji govori nešto što se nekom ne sviđa, onda se zabranjuje rad televizije. A kada se na HTV-u Domoljubnu koaliciju naziva profašistima i fašistima, tada nitko ne proziva one koji to govore – kazao je Tepeš za HRT. – Ono što radi Frljić u HNK i Pupovčeve Novosti koje vrijeđaju i Domovinski rat i himnu, to se onda naziva satirom i slobodom umjetnosti, a vrijeđa se hrvatski Ustav jer je Domovinski rat u Ustavu. Tada nitko ne govori da se HRT treba zabraniti – rekao je Tepeš te dodao kako je on za slobodu govora.

– Ako netko govori govorom mržnje, mora ga se sankcionirati kao pojedinca, ali to se mora odnositi i na jedne i na druge – rekao je Tepeš te dodao kako su institucije trebale zaključiti je li Jurićev govor bio govor mržnje.

Predsjednica Vijeća za elektroničke medije Mirjana Rakić primila je na razgovor Juriča i Bujanca, dok su ostali prosvjednici ostali stajati ispred zgrade, piše RTL. Bujanec je predsjednici Agenciji za elektroničke medije rekao da je ovaj slučaj presedan, a poklonio joj je četničku kapu. Kada su Bujanec i Jurič otišli, Rakić je objasnila da oni jednostavno ispunjavaju svoje dužnosti.

"Nema blaže kazne"

Vijeće za elektroničke medije na sjednici prošlog petka donijelo je odluku o privremenom oduzimanju koncesije Z1 televiziji na tri dana zbog emitiranja emisije Markov trg koju je urednik i voditelj Marko Jurič odjavio porukom svima koji šeću Cvjetnim trgom da budu oprezni jer je u blizini crkva u kojoj stoluju četnički vikari.

– Ovo nije prva tako drastična mjera Vijeća – rekla je predsjednica Vijeća Mirjana Rakić u HRT-ovu Studiju 4. – Znam da je to oštra mjera, ali je jedina koju zakon predviđa, nema blaže kazne. Govor mržnje spada pod kazneni zakon i Vijeće je dužno podnijeti prijavu DORH-u. Cilj Vijeća nije ograničavati slobodu govora, ali istodobno mu je uloga nadziranje provođenja zakona – kazala je Rakić.

>> Emisiju na Z1 odjavio: 'Čuvajte se četnika s Cvjetnog trga'

>> 'Slučaj Marka Juriča nije slučaj izoliranog novinara, to je politička agenda'